প্রজাতন্ত্র দিবস বনাম স্বাধীনতা দিবস, দুই দিনের পার্থক্য কোথায়?

ওয়েব ডেস্ক: ভারতের ইতিহাসে দুটি দিন বিশেষ গুরুত্ব বহন করে—স্বাধীনতা দিবস (Independence Day 2026) ও প্রজাতন্ত্র দিবস (Republic 2026)। দু’টি দিনই দেশবাসীর কাছে গর্ব ও আবেগের প্রতীক হলেও, এই দুই দিনের তাৎপর্য ও ঐতিহাসিক প্রেক্ষাপট এক নয়। অনেকের মধ্যেই এই দু’টির পার্থক্য নিয়ে বিভ্রান্তি থাকে। তাহলে স্বাধীনতা দিবস ও প্রজাতন্ত্র দিবসের মূল পার্থক্য কী?

প্রতি বছর ১৫ অগস্ট স্বাধীনতা দিবস পালিত হয়। ১৯৪৭ সালের এই দিনেই ব্রিটিশ শাসনের অবসান ঘটে এবং ভারত স্বাধীনতা লাভ করে। স্বাধীনতা দিবস মূলত বিদেশি শাসন থেকে মুক্তির স্মারক। এই দিন প্রধানমন্ত্রী দিল্লির লাল কেল্লায় জাতীয় পতাকা উত্তোলন করেন এবং জাতির উদ্দেশে ভাষণ দেন। ২০২৫ সালে ভারতের স্বাধীনতার ৭৮ বছর পূর্ণ হচ্ছে এবং পালিত হবে ৭৯তম স্বাধীনতা দিবস।

আরও পড়ুন: ৭৭ না ৭৮? ২০২৬ সালে কততম প্রজাতন্ত্র দিবস পালন করছে দেশ?

অন্যদিকে, প্রজাতন্ত্র দিবস পালিত হয় প্রতি বছর ২৬ জানুয়ারি। ১৯৫০ সালের এই দিনেই ভারতের সংবিধান কার্যকর হয় এবং দেশ একটি সার্বভৌম, গণতান্ত্রিক প্রজাতন্ত্র হিসেবে আত্মপ্রকাশ করে। এই দিনে রাষ্ট্রপতি জাতীয় পতাকা উত্তোলন করেন এবং নয়াদিল্লির কর্তব্য পথে হয় ঐতিহ্যবাহী কুচকাওয়াজ। ২০২৫ সালে পালিত হয়েছে ৭৬তম এবং ২০২৬ সালে পালিত হচ্ছে ৭৭তম প্রজাতন্ত্র দিবস।

স্বাধীনতা দিবস মনে করিয়ে দেয় ব্রিটিশ শাসন থেকে মুক্তির ইতিহাস, আর প্রজাতন্ত্র দিবস তুলে ধরে সংবিধান, গণতন্ত্র ও নাগরিক অধিকারের গুরুত্ব। সব মিলিয়ে, স্বাধীনতা দিবস স্বাধীনতার সূচনা, আর প্রজাতন্ত্র দিবস সেই স্বাধীনতাকে সংবিধানের মাধ্যমে প্রতিষ্ঠার দিন—এই দুই দিনই ভারতের জাতীয় জীবনের অবিচ্ছেদ্য অঙ্গ।